සන්නාලියනේ

***සන්නාලියනේ*** යනු චීන රූපවාහිනී කතාමාලාවක් වන අතර එය හ්වෑං දඕපෝ නමැති ‍පේෂකර්ම ක්ෂේත්‍රයේ විප්ලවයකට මග පෑදූ කාන්තාවගේ චරිතය නිරූපණය කරයි. ඇය දිවි ගෙවූයේ සොං රාජවංශයේ මොංගෝලියානු ආක්‍රමණ සමයේ සහ යුවාන් රාජවංශයේ ආරම්භක සමයේ දී ය.මෙය ඓතිහාසික ප්‍රබන්ධයක් වන අතර මෙය සත්‍ය තොරතුරුවලට වඩා තරමක් වෙනස් අයුරින් නිර්මාණය කර ඇත. මෙහි ප්‍රධාන තේමාව ලෙස ස්ත්‍රීවාදය මෙහි නිරූපණය කර ඇති අතර මෙහි ප්‍රධාන දිරිමත් කාන්තා චරිතයක් හා ඇය වටා පුරුෂ චරිත නිරූපණය කර ඇත. මෙම කතාමාලාවේ මුල් විකාශය චීනයේ නැනිං රූපවාහිනී නාලිකාව මගින් 2010 අගෝස්තු 14 දින සිට කථාංග 36කින් විකාශය කරන ලදී.

## කථාවස්තුව
හ්වෑං ක්‍යාඕ (අයිවි ලු සහ ජැනින් චෑං විසින් නිරූපණය කරයි.) උපත ලැබූයේ අන්ත දුගී පවුලක ය. ඇය කුඩා කාලයේ දී ඇයට සියදෙමව්පියන් අහිමි වන අතර ඇයව නැන්දණියක විසින් හදාගනු ලැබෙයි. එම නැන්දණිය ඇයට රෙදි විවීමේ කලාව උගන්වන්නී ය. මෙලෙස රෙදි විවීමේ මෝලක වැඩෙන හ්වෑං සහ අසල්වැසි රෙදි වර්ණගැන්වීමේ නිවසේ හිමිකාරිනියගේ පුත්‍රයා වූ ෆැං නිං (එඩ්වින් සියු විසින් නිරූපණය කරයි) සමීප සම්බන්ධතාවක් ඇති වේ. ෆැං නම් ඔහු ඇයට පෙම් කරයි. මේ අතර රෙදි මෝලේ වියන්නියන්ගේ අතිවිශිෂ්ට හැකියාවන් නිසා ඔවුනට මාලිගයට ඇතුළු වීමට අවස්ථාව සැලසේ. අධිරාජයාගේ ලේලිය වූ ෂාඕ ජිආයි කුමරියගේ (සිසිලියා ලියු විසින් නිරූපණය කරයි) මිතුරියක බවට පත්වන හ්වෑං ඇයගේ උපකාරයෙන් පේෂකර්මය පිළිබද සිය දැනුම වැඩිදියුණු කර ගනියි. කෙසේනමුත් සන්නාලියන්, අධිරාජයාගේ උපබිසෝවරුන්ගේ බලඅරගලයට මැදිවන අතර ඔවුනට මාලිගයේම සේවය කළ දේදුණු වලා රෙදි මෝලේ වියන්නියන්ගේ කුරිරුකම්වලට ලක් වීමටද සිදු වේ. 
 
මාලිගයේ සේවය කරන විට, හ්වෑං තරුණ සෙන්පතියකු වූ ලින් මුෆේයි (ජස්ටින් යුවාන් විසින් නිරූපණය කරයි.) සමග පෙමින් බැදෙයි. කුමරියද ඔහුට සෙනෙහස දක්වන්නී ය. තමන් රජ පවුලට දැක්වූ පක්ෂපාතීත්වය නිසා කුමරියගේ ප්‍රේමය ලින් ප්‍රතික්ෂේප කරයි. සොං රාජවංශය ආරක්ෂා කිරීමට ලින්ට යුද්ධයට යාමට සිදුවෙයි. ලින් මාලිගයේ නොමැති කාලයේ රාජමාලිගයේ දූෂිත පිරිස්වලින් හ්වෑංව බේරා ගැනීමට ගොස් ෆැං නිං ගේ දෙපා ආබාධිත තත්ත්වයට පත් වේ. ෆැංගේ ආබාධිතභාවයට තමන් හේතුවූයේය යන වරදකාරී හැගීමත්, චුෆෝ (වර්තමාන යුවායි'ආන්) නගරයේදී ලින් මියගිය බවට පැතිරගිය දූෂමාන ආරංචිය නිසාත්, හ්වෑං ෆෑං සමග විවාහ වීමට තීරණය කරයි. යුද්ධයේ දී දිවි බේරාගෙන පැමිණෙන ලින් සිය පෙම්වතිය විවාහ වූ බව දැන දැඩි සිත් වේදනාවට පත් වේ. මෙලෙස ලින්, හ්වෑං සහ ෂාඕ ජිආයි ගේ තුන්කොන් ආදරය අවුල් ජාලාවක් බවට පත් වේ. 
 
තමන් පෙම් කළ පුද්ගලයාව විවාහ කරගත නොහැකි වුවත්, ෆැං නිං සමග විවාහ වීමෙන් තම හැකියාව දියුණු කරගත හැකි බව හ්වෑං ක්‍යාඕ වටහා ගනියි. ඇගේ නැන්දණියගෙන් (චෙං පෙයි-පෙයි විසින් නිරූපණය කරයි) ෆැං පවුල සතු රෙදි වර්ණගැන්වීමේ පාරම්පරික රහස් දැනගන්නා ඇය, සිය හැකියා වැඩිදියුණු කර ගනී. සිය බිරිය තවමත්, ලින් මුෆේයි හට පෙම් කරන බව දැනගන්නා ෆෑං බීමට ඇබ්බැහි වන අතර සිය බිරිදට නිතරම හිංසා කරයි. මේ අතර ලින් හට පෙම් කළ ෂාඕ ජිආයි කුමරිය ලින් ජීවත් වන බව දැන ඔහුව සොයා මාලිගයෙන් පැන යයි. ලින්ගේ මවගේ උපකාරයෙන් ෂාඕ ඔහුව චංෂූ නගරයේ දී සොයා ගනියි. එහි දී ඔහු හමු වී ඔහු ඇයට ආදරය කළත්, නොකළත් ඇය ඔහු සමග යුද්ධයට සහාය වන බව කුමරිය පවසයි. 
 
වැඩිකල් නොගොස් මොංගෝලියානු ආක්‍රමණිකයෝ, සොං රාජවංශය ආක්‍රමණය කර කුබ්ලයි ඛාන්ගේ නායකත්වය යටතේ යුවාන් රාජවංශය පිහිටුවති. අවාසනාවනත්, කටුක අත්දැකීම් රැසකට පසු ලින්, ෂාඕ ජිආයි සහ ඉතිරිව සිටින ඇගේ වංශික සාමාජිකයන්ව රැකගැනීමට තීරණය කරයි. සිව් වසරක් පුරා සතුරන් සමග සටන් වැදීමෙන් සහ එකිනෙකාට උපකාර කර ගැනීමෙන් ලින් සහ ෂාඕ අතර සම්බන්ධය හා අවබෝධය වැඩිදියුණු වේ. හ්වෑංගේ අහිමි වූ ආදරය නිසා ඇති වූ ලින්ගේ හදවතෙහි තුවාල සුවකරගැනීමට ෂාඕ උපකාර වෙයි. ලින් තවත් ෂාඕ පිළිබද පැහැදීමට පත් වෙයි.

මොංගෝලියානු අක්‍රමණවලින් බේරී පලා යන හ්වෑංහට අතිදක්ෂ ලී කාර්මිකයකු වූ ෆෙං ජියුජින් (ඩේමියන් ලාවු විසින් නිරූපණය කරයි) හදුනාගැනීමට ලැබෙන අතර ඇය ඔහුගේ ආධුනිකයා බවට පත්වෙයි. ඇය අවසානයේ යාෂූ (වර්තමාන හයිනාන්) වෙත ගමන් කරන අතර, එහි දී ඇය කපු වගා කිරීමේ සහ විවීමේ ශිල්ප ක්‍රම ඉගෙන ගනී. ඇය එම ප්‍රදේශවාසීන්ට පේෂකර්මාන්තය පිළිබද දැනුම වැඩිකරගැනීමට උපකාර කරයි. 
 
ෆෑං නිං ගේ මරණින් පසු හ්වෑං, ලින් සහ කුමරිය විවාහ වූ බව දැනගන්නා අතර ඔවුන්ව හංෂූ (පැරණි සොං අගනුවර වූ ලින්'අන්) නගරයේදී මුණගැසෙයි. පිරිමින් දෙදෙනකුගේ ප්‍රේමය හිමි වුවද තමන්ට අවසානයේ ඉතිරිව ඇත්තේ කඳුළ පමණක් බව වටහා ගන්නා හ්වෑං සතුටින් ජීවත් වන ලෙස ලින් සහ ෂාඕ හට ආශිර්වාද කරයි. තමන්ගේ සිහිනය විය යුත්තේ පේෂ කර්මාන්තයේ පෙරලියක් සිදු කිරීමෙන් ජනයාට සෙත සැලසීම බව හ්වෑං වටහා ගනී. සිය පවුලේ සහ මිතුරන්ගේ උපකාරයෙන් හ්වෑං චීන රෙදිපිළි කර්මාන්තයේ පුරෝගාමී චරිතයක් බවට පත් වේ. යුවාන් සේනාවලට එරෙහි සටන් ගණනාවකින් පසු යාමෙන්හි සටන සොං රාජවංශයේ අවසානය සනිටුහන් කළේ ය. සතුරන් බොහෝ බලවත් බව වටහා ගන්නා ලින් සහ ෂාඕ සටනින් ඈත්ව පලාගොස් විවේකීව සිය යුගදිවිය ගතකරයි.
 
වසර තුනක් සැගව කල්ගත කළ ලින් මුෆෙයි සහ ෂාඕ ජිආයි විවාහයෙන් පසු ප්‍රීතිමත්ව නැවතත් හංෂූ වෙත පැමිණෙති. මේ වන විට ෆෑං පවුලේ සායම්හල සහ මහා රෙදි කම්හල හ්වෑං ක්‍යාඕගේ උත්සාහය නිසා ම දියුණුවේ හිනිපෙත්තට පත්ව ඇති බව දැනගන්නට ලැබෙයි.

## චරිත නිරූපණය
### මහා රෙදි කම්හල
### සොං රාජකීය පවුල
### සොං රාජ මාලිගය
### ෆෑං පවුලේ සායම්හල
### යාෂූ
### වෙනත්
## ඓතිහාසික වාර්තාවලින් අපගමනය 
චීන ඉතිහාසයට අනුව, සොං රාජවංශයේ ලිෂොං අධිරාජයා සහ දුෂොං අධිරාජයා| සැබවින්ම මාමණ්ඩිය සහ බෑණනුවන් වූහ. නමුත් මෙම *අ වීවර් ඔෆ් ද හොරයිසන්* කතාමාලාව තුළ ෂාඕ ජිආයිගේ පැවැත්ම සදහා ඔවුන් සහෝදරයින් ලෙස නිරූපණය කර ඇත. ඇත්තෙන්ම ෂාඕ ජිආයි නැමැත්තියක් ජීවත් ව නොමැති අතර ඇයගේ චරිතය මෙම කතාමාලාව සදහා නිර්මාණය කරන ලද්දකි. තිරරචකයින් ඇය දුෂොං අධිරාජයාගේ දියණිය ලෙස සදහන් කිරීමට කැමති වී නැත.

මෙම කථාවේ එන හ්වෑං දඕපෝ, දුෂොං අධිරාජයා, මොංගෝලියානු සෙන්පති බයාන්, සහ යේලූ චුකායි යන චරිත හැර සෙසු චරිත ප්‍රබන්ධ චරිතයන් වේ. මෙම කථාවේ බොහෝ අවස්ථා ඓතිහාසික වාර්තා සමග නොගැලපේ.දුෂොං අධිරාජයාගේ මරණය, ගොංෂොං අධිරාජයාගේ බලයට පත් වීම සහ බලය අත්හැරීම, ෂියාංග්යෑංහි සටන, යාමෙන්හි සටන සහ සොං රාජවංශයේ අවසන් අධිරාජයන් දෙදෙනා වූ දුආන්ෂොං අධිරාජයා සහ හ්වායිෂොං අධිරාජයා පිළිබද සදහනක් ඇත.

## නිෂ්පාදනය
මෙහි එන සොං සහ මොංගෝලියානු යුධ වස්ත්‍ර සැබවින්ම නිර්මාණය කෙරුණේ *The Young Warriors* (2006) සහ *The Legend of the Condor Heroes* (2008) යන රූපවාහිනී කථාමාලා සදහායි.

මුලින් හ්වෑං ක්‍යාඕගේ චරිතය සදහා තෝරා ගැනුණේ සිසිලියා ලියු වයි. නමුත් ඇය පිටපත කියවීමෙන් පසු ෂාඕ ජිආයිගේ චරිතය නිරූපණය කිරීමට කැමති වූ නිසා  එම චරිතය සදහා ජැනින් චෑං තෝරා ගන්නා ලදී.

## මකාදැමුණු දර්ශන
සමහර වෙබ්අඩවි මගින් මෙම කතාමාලාවේ එන විවිධ දර්ශන කතාමාලාවෙන් මකාදමා ඇත. ඒ අතර පහත ඒවා වේ:
*හ්වෑං ක්‍යාඕ ළමාවියේ දී ෆෑං සොයුරන් මුණගැසීම.
*ඒ'දොං ගේ පෙම්වතිය වූ දන්ඩන්ගේ මරණය (නිරූපණය කළේ ජැනින් චෑං විසිනි).
*ලින් මුෆෙයි සහ ෂාඕ ජිආයි සැමියා සහ බිරිද ලෙස කථාව අවසානයේ නිවස වෙත පැමිණීම.

## පිළිගැනීම
මෙමකතාමාලාව එය නිපද ළුූ චීනය සහ තායිවානය තුළ ධනාත්මක ප්‍රතිචාර වාර්තා කළේ ය.

## අන්තර්ජාතික විකාශය
## මූලාශ්‍ර
## අමතර සබැදුම්
*  *අ වීවර් ඔන් ද හොරයිසන්* නිල පිටුව  on Chinese Entertainment Shanghai වෙබ්පිටුව
*  *අ වීවර් ඔන් ද හොරයිසන්* on Sina.com
*  *අ වීවර් ඔන් ද හොරයිසන්* පිටුව  on CTV වෙබ්පිටුව

ප්‍රවර්ගය:2010 චීන රූපවාහිනී කතාමාලා ඇරඹීම්
ප්‍රවර්ගය:2010 චීන රූපවාහිනී කතාමාලා අවසන් වීම්
ප්‍රවර්ගය:1270 දශකය පිළිබඳ ප්‍රබන්ධ
ප්‍රවර්ගය:රූපවාහිනියේ නිරූපිත ආසියානු යුද්ධ
ප්‍රවර්ගය:හ්වෑං දඕපෝ
ප්‍රවර්ගය:කලාව පිළිබද රූපවාහිනී කතාමාලා
ප්‍රවර්ගය:කාන්තාවන් පිළිබද රූපවාහිනී කතාමාලා
ප්‍රවර්ගය:දකුණු සොං රාජවංශය පසුබිමෙහි නිර්මාණය වූ රූපවාහිනී කතාමාලා
ප්‍රවර්ගය:යුවාන් රාජවංශය පසුබිමෙහි නිර්මාණය වූ රූපවාහිනී කතාමාලා
ප්‍රවර්ගය:රූපවාහිනී කතාමාලා